De gode græd og de onde lo, lyder velfærdsstatens nationalsang. Lovlydige hånes og vansmægter, mens kriminelle lever som paver og baroner. Nedtællingen mod undergangen er begyndt.

Jeg har fri om mandagen og det giver – desværre – tid til at læse lidt fra dagens aviser fra morgenstunden. Det er træls. Det gør november ekstra mørk, endnu mere blæsende og mere modbydelig.

1) Tingbjerg er ikke mere dansk territorium. Dansk lov og retspleje er sat ud af kraft af kriminelle bander. Det beretter præsten og en socialrådgiver om. Unge drenge kontrollerer gaderne og nogle gange spærrer de gaderne af og kræver penge for, at folk kan komme ind i området. Kriminelle afpresser kontanthjælps­modtagere deres hævekort. 70 % er indvandrere.

Jeg husker en TV-udsendelse tilbage fra 1970erne, hvor Tingbjergs arkitekt Steen Eiler Rasmussen fortalte om visionerne bag byggeriet. Det bedste ved storbyen, lejlighedsbyggeriet og moderne arkitektur skulle samles i Tingbjerg. Nu er det et stykke vild vest uden sherif og hvor borgerne terroriseres af bander. Et tomrum fyldt af kriminelle, som præsten siger.

Og politiet kan som sædvanlig ikke se nogle problemer. ”Det går fremad” citeres den lokale politikommissær for, som dog undersøger en enkelt sag om afpresning. Ordensmagten har reelt kapituleret i Danmark, og vi må snart spørge, om det ikke ville være bedre at afskaffe politiet helt for så også at undgå den illusion, at de beskytter lovlydige borgere.

2) Fra Fyn kan man læse, at kriminelle aldrig betaler deres fartbøder. Og det accepteres. ”Ofte bliver betjentene mødt af grin og hånende kommentarer fra kriminelle om, at de aldrig kommer til at betale bøderne. Især i området omkring bydelen Vollsmose er det et problem.”

Hvis man har lav indkomst, skal man ikke betale, og SKAT, der skal inddrive bøderne, kan intet flå ud af dem og selv fængsel slippes der for, hvis indkomsten er lav. Så der kan fræses frit i biler (som der er åbenbart er råd til) og samtidigt håne politiet, der er magtesløse. Politiet er reduceret til statister og de egentlige magthavere er dem, der kan handle ustraffet.

3) Mens mange ældre må tage til takke med vakuumpakket mad og vente lysår på lægen, kan fanger i fængslerne nyde velfærdsstatens gratisgoder her og nu. På Fyn afsoner en hashrygende Khdor Mehri sin straf og erklærer fra sin celle med fanfare, at velfærdsstaten fungerer fint i fængslerne med et højt serviceniveau. Mens borgerne må væbne sig med stor tålmodighed udenfor, hvis de er så uheldige at blive syge, kommer doktoren frisk ved et vink i fængslet. ”Det er super luksus. Det er vildt nok, at man bliver kørt til tandlæge eller til optiker og får fikset briller og det ene og andet; der er så nem adgang, og det koster ikke noget. Man har det tusind gange bedre i et fængsel, end folk har det på et plejehjem, siger Khdor Mehri. ”Her i fængslet bliver man behandlet som et menneske. Der er en respekt, som man ikke oplever i det fri samfund, hvor man selv må sørge for, at det hele hænger sammen med lange ventetider og alting”. Ja, måske kan velfærdsstaten kun fungere som et fængsel.

Det var en grå mandags avislæsning.

Fra et Danmark, der sejler mod afgrunden, fordi vi fyrsteliggør kriminelle og lader lovlydige vente i lange køer. Der er over 1½ års ventetid på en ørelæge, hvor jeg bor. Tandlæger trækker tusinder af tænder ud på lovlydige borgere, fordi de ikke har råd til at få dem ordentligt lavet, når der først skal betales skat og husleje og alle de andre afgiftsbelagte udgifter. Bisserne får bisserne ordnet gratis bag tremmerne.

Hvad skal der gøres?

Jeg ved det ikke. Vi er vænnet til årtiers blødgørelse, eftergivenhed og menneskerettigheder, så befolkningen er blevet kujoneret og afrettet, og protesten er blevet umulig at fremføre. Den gode tone skal jo også huskes.

Præsten i Tingbjerg mener, vi i Danmark mere og mere begynder at ligne DDR, arbejder- og bonde-staten der med massiv propaganda gennem stats-TV og statsdirigerede medier kunne holde sin befolkning i en skruestik, så det var så godt som umuligt at gå imod strømmen. Officielt fungerer alting fint i Danmark. Politiet kan sjældent få øje på problemer, så befolkningen må være psykisk ustabil, når den ikke mere tør færdes på gaderne som førhen. Forskellen er selvfølgelig, at østtyskerne vidste, de var undertrykt og indhegnet bag en mur, mens vi opfatter os som frie og med stemmeret og indflydelse og masser af demokrati og debatter med den samme snes politikere i TV kun afbrudt af brølende værter. Og så stortrives der åbenbart under den officiele radar et parallelsamfund i Danmark af kriminelle, bander og hellige krigere, som ikke behøver frygte færdselslov og straffelov og skulle systemet reagere, er fængslerne en dejlig rekreation med alt betalt.

O, Danmark, på rænker du aldrig dig forstod,

det har du tit betalt med dit reneste blod.